b'\n_START_ARTICLE_\nLuontotalo Arkki\n_START_SECTION_\nRakennus\n_START_PARAGRAPH_\nLuontotalo Arkki sijaitsee aivan Porin keskustassa Pohjoispuiston varrella olevassa entisess\xc3\xa4 Porin kaupungin puhelinlaitoksen talossa, joka on valmistunut vuonna 1928. Arkkitehti Birger Federleyn suunnittelemaan rakennukseen valmistui viel\xc3\xa4 lis\xc3\xa4siipi vuonna 1950. Kaupungin puhelinlaitos siirtyi pois tiloista 1990-luvun alussa ja vuosikymmenen puoliv\xc3\xa4liss\xc3\xa4 alettiin suunnittelemaan Satakunnan Museon luonnonhistoriallisen osaston perustamista rakennukseen._NEWLINE_Talo remontoitiin perusteellisesti ja 1970-luvulta asti suunnitelmissa ollut hanke toteutui lopulta, kun Luontotalo Arkki avattiin maaliskuussa 2000. Museon perusn\xc3\xa4yttely valmistui vanhaan kaapelihalliin, lis\xc3\xa4ksi rakennettiin muun muassa luentosali.\n_START_SECTION_\nN\xc3\xa4yttely ja muut tilat\n_START_PARAGRAPH_\nLuontotalo Arkki on erikoistunut esittelem\xc3\xa4\xc3\xa4n Satakunnan luontoa ja el\xc3\xa4imist\xc3\xb6\xc3\xa4. Sen kokoelmissa on satoja t\xc3\xa4ytettyj\xc3\xa4 nis\xc3\xa4kk\xc3\xa4it\xc3\xa4 ja lintuja sek\xc3\xa4 linnunmunia. Lis\xc3\xa4ksi kokoelmat k\xc3\xa4sitt\xc3\xa4v\xc3\xa4t useita tuhansia hy\xc3\xb6nteisn\xc3\xa4ytteit\xc3\xa4. Niihin kuuluu muun muassa kaksi merkitt\xc3\xa4v\xc3\xa4\xc3\xa4 perhoskokoelmaa. Kokoelmista osa on esill\xc3\xa4 museon perusn\xc3\xa4yttelyss\xc3\xa4, lis\xc3\xa4ksi toinen perhoskokoelma on erillisess\xc3\xa4 perhoshuoneessa. Perhoskokoelmassa on suomalaisten lis\xc3\xa4ksi my\xc3\xb6s trooppisia lajeja._NEWLINE_Perusn\xc3\xa4yttelyn ohella Luontotalo Arkissa on vaihtuvia n\xc3\xa4yttelyit\xc3\xa4 sek\xc3\xa4 luentosali, jossa luentotilaisuuksien lis\xc3\xa4ksi esitet\xc3\xa4\xc3\xa4n elokuvia. Museon tiloissa on my\xc3\xb6s kahvila sek\xc3\xa4 museokauppa. Museon pihamaalla on satakuntalaista kallioper\xc3\xa4\xc3\xa4 esittelev\xc3\xa4 Kivipiha Jotuni. Arkin ensimm\xc3\xa4inen perusn\xc3\xa4yttely k\xc3\xa4sitteli satakuntalaista kosteikkoluontoa ja oli esill\xc3\xa4 syyskuuhun 2011 saakka. Uusi perusn\xc3\xa4yttely avautui yleis\xc3\xb6lle toukokuussa 2013._NEWLINE_Luontotalo Arkilla on my\xc3\xb6s julkaisutoimintaa. T\xc3\xa4h\xc3\xa4n menness\xc3\xa4 on ilmestynyt muun muassa Satakunnan historiallisia puistoja ja puutarhoja esittelev\xc3\xa4 teos.'